讀月石屏詩
作者：梅堯臣
朝代：宋

paragraphs: 余觀二人作詩論月石，月在天上，石在山下，安得石上有月蹟。
至矣歐陽公，知不可詰不竟述，欲使來者默自釋。
蘇子苦豪邁，何用强引犀角蚌蛤巧擘析。
犀蛤動活有情想，石無情想已非的。
吾謂此石之蹟雖似月，不能行天成紀曆。
曾無纖毫光，不若燈照夕。
徒爲頑璞一片圓，溫潤又不似圭璧。
乃有桂樹獨扶疏，常娥玉兔了莫覓。
無此等物豈可靈，秖以爲屏安足惜。
吾嗟才薄不復詠，略評二詩庶有益。